ພິທິປະດັບຫຼຽນນາມມະຍົດ ພັດທະນາດີເດັ່ນແຫ່ງຊາດ
ໃຫ້ແກ່ທ່ານ ຈັນທອນ ສິດທິໄຊ ປະທານສະພາບໍລິຫານ
ບໍລິສັດປີໂຕຣລ້ຽມ ເທຣດດິ້ງລາວ ມະຫາຊົນ
ພິທິປະດັບຫຼຽນນາມມະຍົດ ພັດທະນາດີ ເດັ່ນແຫ່ງຊາດໃຫ້ແກ່ : ທ່ານ ຈັນທອນ ສິດທິໄຊ ປະທານສະພາບໍລິຫານ ບໍລິສັດປີໂຕຣລ້ຽມ ເທຣດດິ້ງລາວ ມະຫາຊົນ ໄດ້ຈັດຂື້ນໃນວັນທີ 29 ທັນວາ 2020 ທີ່ໂຮງແຮມ ແລ່ນມາກ ນະຄອນຫຼວງວຽງຈັນ
ໃຫ້ກຽດເຂົ້າຮ່ວມໃນພິທີ ມີ ທ່ານ ນາງ ເຂັມມະນີ ພົນເສນາ ລັດຖະມົນຕີກະຊວງອຸດສາຫະກໍາການຄ້າ, ທ່ານ ດຣ ຄຳມະນີ ອິນທິລາດ ລັດຖະມົນຕີ ກະຊວງພະລັງງານ ແລະ ບໍ່ແຮ່;ທ່ານ ສຈ.ດຣ ອ໋ອດ ພົງສະຫວັນ ຜູ້ກໍ່ຕັ້ງ ກຸ່ມບໍລິສັດ ພົງສະຫວັນ ກຳມະການສູນກາງແນວລາວສ້າງຊາດ ຮອງຫົວໜ້າຄະນະທີ່ປຶກສາ ແລະ ຜູ້ຮ່ວມມືວຽກງານເສດຖະກິດ ແລະ ກົດໝາຍ ຂອງແນວລາວສ້າງຊາດ, ທ່ານ ຈັນທອນ ສິດທິໄຊ ປະທານ ບໍລິສັດປີໂຕຣລ້ຽມເທດດິ້ງລາວມະຫາຊົນ ພ້ອມດ້ວຍບັນດາ ການນໍາພັກ-ລັດ, ທ່ານທູດ, ທຸຕານຸທູດ, ນັກທຸລະກິດ, ແຂກທີ່ຖືກເຊີນ ທັງພາຍໃນ ແລະ ຕ່າງປະເທດ ເຂົ້າຮ່ວມ.
ທ່ານ ນາງ ເຂັມມະນີ ພົນເສນາ
ໃນພິທີ ທ່ານ ຄໍາຜາຍ ຈັນສີສະໜຸດ ຮອງປະທານກຸ່ມບໍລິສັດພົງສະຫວັນ ຈໍາກັດ ໄດ້ຂື້ນກ່າວ ສະຫລຸບຜົນງານ ການຈັດຕັ້ງ ແລະ ການເຄື່ອນໄຫວ ຂອງ ທ່ານ ຈັນທອນ ສິດທິໄຊ ປະທານສະພາບໍລິຫານ ບໍລິສັດປີໂຕຣລ້ຽມ ເທຣດດິ້ງລາວ ມະຫາຊົນ ຜ່ານໄລຍະ 10 ປີ ໂດຍພາຍໃຕ້ການນໍາພາຂອງພັກ ປະຊາຊົນປະຕິວັດລາວ ແລະ ການຊີ້ນໍາໂດຍກົງຈາກລັດຖະບານ, ບັນດາອົງການຈັດຕັ້ງທີ່ກ່ຽວຂ້ອງ ຂອງສູນກາງ ແລະ ທ່ອງຖິ່ນ, ບໍລິສັດ ປີໂຕຣລ້ຽມເທຣດດີ້ງ ລາວ ມະຫາຊົນ ໄດ້ມີການເຄື່ອນໄຫວດໍາເນີນທຸລະກິດຂອງຕົນຢ່າງຕໍ່ເນື່ອງ ແລະ ກໍ່ສາມາດຍາດໄດ້ຜົນສໍາເລັດທີ່ພົ້ນເດັ່ນໃນຫລາຍດ້ານ ອັນເປັນການປະກອບສ່ວນຢ່າງໃຫ່ຍຫລວງ ເຂົ້າໃນການພັດທະນາເສດຖະກິດ-ສັງຄົມຂອງຊາດໄດ້ສະໜອງນໍ້າມັນເຊື້ອໄຟໃຫ້ປະຊາຊົນ ແລະ ຜູ້ຊົມໃຊ້ໃນແຕ່ລະປີ ຫລາຍກວ່າ 143 ລ້ານລິດ, ຜ່ານສະຖານີບໍລິການ 118 ແຫ່ງ, ມີ 5 ສາຂາ ໃນທົ່ວປະເທດ, ມີຄັງສໍາຮອງນໍ້າມັນ 5 ແຫ່ງ, ບັນຈຸນໍ້າມັນໄດ້ 5.5 ລ້ານລິດ. ເປັນບໍລິສັດ ທໍາອິດຂອງລາວທີ່ໄດ້ຮັບຮອງຄຸນນະພາບການບໍລິການ ທີ່ດີເດັນ ແລະ ໄດ້ມາດຖານສາກົນ. ປະຈຸບັນມີ ລົດຂົນສົ່ງບໍລິການນໍ້າມັນ 300 ຄັນ, ມີບໍລິສັດຂວັນໃຈການຄ້າ ຂາເຂົ້າ-ຂາອອກ ຈໍາກັດ ໄດ້ນໍາເອົາສິນຄ້າຊົມໃຊ້ໃນຊີວິດປະຈໍາວັນ ປະເພດເຄື່ອງບໍລິໂພກ ທີ່ຫລາກຫລາຍ ເພື່ອສະໜອງຄວາມຕ້ອງການຂອງຕະຫລາດໄດ້ຫລາຍກວ່າ 20,000 ກ່ວາຮ້ານ ໃນທົ່ວປະເທດ.
ທ່ານ ຄໍາຜາຍ ຈັນສີສະໜຸດ
ບໍລິສັດ ປີໂຕຣລ້ຽມ ເທຣດດິ້ງລາວ ມະຫາຊົນ ຍັງໄດ້ເຊັນ MOU ກັບລັດຖະບານ ແລະ ທ່ອງຖິ່ນຕ່າງໆ ທັງພາຍໃນ ແລະ ຕ່າງປະເທດ ນອກນັ້ນ ຍັງໄດ້ເອົາໃຈໃສ່ ປະຕິບັດລະບຽບກົດໝາຍ ຂອງລັດວາງອອກ ປະກອບສ່ວນຢ່າງຕັ້ງໜ້າ ເຂົ້າໃນການເສຽພາສີອາກອນໃຫ້ລັດ ໄດ້ຕາມຄາດໝາຍ, ໄປພ້ອມກັນນີ້ ຍັງໄດ້ບໍລິຈາກຊວ່ຍເຫລືອສັງຄົມເປັນຕົ້ນ ບໍລິຈາກຊ່ວຍເຫລືອຕ້ານໄພນໍ້າຖ້ວມ, ແຫ້ງແລ້ງ, ວຽກງານການສຶກສາ, ກິລາ, ອື່ນໆ ແລະ ໃນຊຸມປີຕໍ່ໜ້ານີ້ ຈະຕ້ອງສຸມໃສ່ສູ້ຊົນເຮັດໃຫ້ ທຸລະກິດມີຄວາມ ເຂັ້ມແຂງ ສາມາດ ແຂ່ງຂັນ ໄດ້ກັບພາກພື້ນ ແລະ ສາກົນແນໃສ່ປະກອບສ່ວນເຂົ້າໃນ ການແກ້ໄຂຄວາມທຸກຍາກຂອງປະຊາຊົນບັນດາເຜົ່າໃຫ້ນັບມື້ນັບລຸດລົງເທືອລະກ້າວ.
ໃນພິທີ ທ່ານ ນາງ ຈັນສຸກ ແສງພະຈັນ ຫົວຫນ້າກົມຈັດຕັ້ງ ແລະ ພະນັກງານ ກະຊວງອຸດສາຫະກໍາ ແລະ ການຄ້າ ໄດ້ຂື້ນອ່ານ ລັດຖະດໍາລັດຂອງປະທານປະເທດ ວ່າດ້ວຍການປະດັບຫຼຽນ ພັດທະນາດີເດັ່ນແຫ່ງຊາດ ໃຫ້ແກ່ ທ່ານ ຈັນທອນ ສິດທິໄຊ ປະທານສະພາບໍລິຫານ ບໍລິສັດປີໂຕຣລ້ຽມ ເທຣດດິ້ງລາວ ມະຫາຊົນ ທີ່ມີຜົນງານດີເດັ່ນ ປະກອບສ່ວນພັດທະນາເສດຖະກິດ - ການຄ້າ ໃນໄລຍະຜ່ານມາ ໃຫ້ກຽດຂື້ນປະດັບຫຼຽນພັດທະນາດີ ເດັ່ນແຫ່ງຊາດ ຄັ້ງນີ້ ໂດຍທ່ານ ນາງ ເຂັກມະນີພົນເສນາ ລັດຖະມົນຕີ ກະຊວງອຸສາຫະກໍາ ແລະ ການຄ້ານ ພ້ອມດຽວກັນນີ້ ທ່ານຍັງໄດ້ ຂື້ນກ່າວໂອ້ລົມ ເພື່ອເປັນການຊີ້ທິດເຢືອງທາງ ໃຫ້ແກ່ການເຄື່ອນໄຫວ ຈັດຕັ້ງປະຕິບັດ ແລະ ພັດທະນາວຽກງານຂອງ ບໍລິສັດປີໂຕຣລ້ຽມ ເທຣດດິ້ງລາວ ມະຫາຊົນ ໃນອານາຄົດ ອີກດ້ວຍ.
ທ່ານ ຈັນທອນ ສິດທິໄຊ
ໃນໂອກາດອັນມີຄວາມໝາຍສໍາຄັນນີ້ ທ່ານ ຈັນທອນ ສິດທິໄຊ ປະທານສະພາບໍລິຫານ ບໍລິສັດປີໂຕຣລ້ຽມ ເທຣດດິ້ງລາວ ມະຫາຊົນ ກໍ່ໄດ້ຂື້ນກ່າວຮັບ ຄໍາໂອ້ວາດ ຂອງທ່ານລັດຖະມົນຕີ ກະຊວງອຸສາຫະກໍາການຄ້າ ພ້ອມທັງໃຫ້ຄໍາໝັນສັນຍາວ່າ: ຈະສຸມໃສ່ຍົກສູງປະສິດທິຜົນທາງດ້ານປະລິມານ ແລະ ຄຸນນະພາບ, ບັນດາຫົວໜ່ວຍທຸລະກິດທີ່ມີແລ້ວ, ເອົາໃຈໃສ່ຢ່າງບໍ່ລົດລະຈັດຕັ້ງປະຕິບັດໃຫ້ປະກົດຜົນເປັນຈິງບັນດາໂຄງການທີ່ໄດ້ເຊັນສັນຍາຮ່ວມກັບລັດ, ບັນດາຂະແໜງການ, ທ້ອງຖິ່ນ ແລະ ກັບຕ່າງປະເທດ ເພື່ອເຮັດໃຫ້ທຸລະກິດຂອງຂອງ ມີການຂະຫຍາຍຕົວນັບມື້ນັບກ້າວຂຶ້ນຢ່າງບໍ່ຢຸດຢັ້ງ ນໍາເອົາຜົນປະໂຫຍດມາໃຫ້ປະເທດຊາດ, ປະຊາຊົນ ແລະ ບໍລິສັດ, ປະຕິບັດຢ່າງຖືກຕ້ອງລະບຽບການ ແລະ ກົດໝາຍຂອງລັດ, ເພີ່ມທະວີສ້າງບຸກຄະລະກອນ ທີ່ມີຄວາມສາມາດ ນໍາເອົາເຕັກນິກ, ເຕັກໂນໂລຍີ ທີ່ທັນສະໄໝເຂົ້າມານໍາໃຊ້ ໃນທຸກຂົງເຂດວຽກງານ, ສືບຕໍ່ ເຂົ້າຮ່ວມໂຄງການສາມສ້າງ ປະກອບສ່ວນ ເຂົ້າໃນການລົບລ້າງຄວາມທຸກຍາກຂອງປະຊາຊົນ ໃຫ້ນັບມື້ນັບລຸດລົງເທືອລະກ້າວ, ປະຕິບັດຢ່າງຖືກຕ້ອງແນວທາງການຕ່າງປະເທດຂອງພັກ-ລັດ ທີ່ວາງອອກ, ເພີ່ມທະວີການຮ່ວມມືກັບສາກົນເປັນຕົ້ນ ບັນດາປະເທດເພື່ອນມິດຢຸດທະສາດ, ບັນດາປະເທດ ອາຊຽນ ແລະ ບັນດາປະເທດ ຂະຫຽາຍຕົວທາງດ້ານອຸດສະຫະກໍາ ເພື່ອການຮ່ວມມື, ການແລກປ່ຽນສິນຄ້າ ແລະ ເພື່ອການພັດທະນາ. ປະກອບສ່ວນເຮັດໃຫ້ຖານະບົດບາດຂອງ ສປລາວ ສູງເດັ່ນຂຶ້ນໃນເວທີສາກົນ.